recursal/SuperWikiNEXT-32B huggingface dataset:
**Pauli Puolakkainen** (s. 5. huhtikuuta 1959 Helsinki) on suomalainen gastroenterologi.

Puolakkainen kirjoitti ylioppilaaksi Munkkivuoren lukiosta vuonna 1978. Hän sai lääketieteen lisensiaatin oppiarvon Helsingin yliopistosta vuonna 1984 ja väitteli sieltä tohtoriksi Tom Schröderin ohjauksessa vuonna 1989. Puolakkainen pätevöityi vuonna 1991 yleiskirurgian ja vuonna 1997 vatsaelinkirurgian erikoislääkäriksi. Hän sai hallinnon pätevyyden vuonna 2005 ja lääkärikouluttajan erikoispätevyyden vuonna 2008. Puolakkainen sai kirurgian peruskoulutuksensa Lahden kaupunginsairaalassa ja aloitti työskentelyn Helsingin seudun yliopistollisen keskussairaalan kirurgian klinikalla II vuonna 1986.

Puolakkaisesta tuli kokeellisen kirurgian dosentti vuonna 1991 ja gastroenterologisen kirurgian dosentti 1999. Vuosina 2007–2011 hän toimi Turun yliopiston kirurgian professorina, ja vuonna 2012 hänestä tuli Helsingin yliopiston vatsaelinkirurgian professori sekä Helsingin ja Uudenmaan sairaanhoitopiirin ylilääkäri. Vierailevana professorina Puolakkainen on ollut muun muassa Washingtonin yliopistossa Seattlessa. Hän on vieraillut luennoitsijana useissa muissakin maissa. Puolakkainen on tarkastellut tutkimustyössään muun muassa akuuttia haimatulehdusta, mahasyöpää ja haimasyöpää. Hän on johtanut omaa laboratoriotaan. Puolakkainen toimi *Gastroenterologia ja hepatologia* -kirjassa apulaispäätoimittajana. Hän on kuulunut myös *Suomen Lääkärilehden* tieteelliseen toimitusneuvostoon ja *JAMA Surgeryn* toimituskuntaan. Vuonna 2008 hänestä tuli *Scandinavian Journal of Surgeryn* apulaispäätoimittaja. Puolakkainen toimi Suomen Gastroenterologiayhdistyksen puheenjohtajana vuosina 2011–2013 ja Suomen Kirurgiyhdistyksen puheenjohtajana vuosina 2012–2014. Vuonna 2016 hänet valittiin Suomen Gastroenterologiayhdistyksen kunniajäseneksi.

Puolakkainen on naimisissa ja hänellä on lapsia.

Lähteet
-------

1. 1 2  Pauli Puolakkainen Helsingin yliopisto, viitattu 8.12.2023
2. 1 2 3 4 5  Vatsaelinkirurgian professori Pauli Puolakkainen 2021 Yhdistysavain, viitattu 8.12.2023
3. ↑  Kunniajäsenet Suomen Gastroenterologiayhdistys ry, viitattu 8.12.2023
**Anders Leonard Gestrin**, sukunimi noin vuoteen 1868 *Gästgifvars* (6. marraskuuta 1850 Mäntsälä – 1. joulukuuta 1929 Turku) oli suomalainen Turussa vaikuttanut kauppias, pankinjohtaja ja kauppaneuvos (1914).

Gestrinin vanhemmat olivat maanviljelijä Anders Johaninpoika Gästgifvars ja Hedvig Erikintytär. Hän kävi Turussa kaksivuotisen kauppakoulun ja muutti sitten vakinaisesti Mäntsälästä Turkuun vuonna 1877. Gestrin oli aluksi konttoristina J. W. Lilljan huolintaliikkeessä ja vuonna 1878 hän perusti oman agentuuri- ja huolintaliikkeen, joka edusti Turussa pohjalaisia höyrylaivoja. Hän perusti 1870-luvulla myös siemeniin ja etenkin heinänsiemeniin erikoistuneen tukkuliikkeen. 1890-luvulla tämä tukkuliikke liitettiin Gestrinin huolintaliikkeeseen, joka alkoi samoihin aikoihin myös keskittyä vakuutustoimintaan. Gestrin hoiti liikettä sivutoimisesti aina 1920-luvulle saakka ja hänen kuoltuaan konttoristi Erik Holmström järjesti Gestrinin liikkeen uudelleen nimellä *Leon. Gestrin Jälk*.

Gestrin nimitettiin vuonna 1890 samana vuonna perustetun Kansallis-Osake-Pankin Turun haarakonttorin johtajaksi ja hän hoiti tätä tehtävää aina vuoteen 1917 saakka. Gestrinin aikana pankki hankki runsaasti asiakkaita Turun seudulta ja sen toiminta laajeni myös muualle Varsinais-Suomeen. Hän oli myös pankin osakkeenomistaja. 

Vanhasuomalaisia edustanut Gestrin oli Turun kaupunginvaltuutettuna ja jäsenenä Turun kauppaopiston ja suomenkielisten lastentarhojen johtokunnissa. Hän oli lisäksi Turun kauppaseuran pitkäaikainen johtokunnan jäsen ja varapuheenjohtaja.

Leonard Gestrin oli naimisissa 1881–1928 Fanny Gustava Molinin kanssa.

Lähteet
-------

1. 1 2 3 4 5  BiografiaSampo : Leonard Gestrin
**Theológos** (kreik. Θεολόγος) on Kreikan kylä, joka sijaitsee Ródoksen saarella. Se kuuluu hallinnollisesti Ródoksen kuntaan, Ródoksen alueyksikköön ja Etelä-Egean saarten alueeseen. Kylän väkiluku on 620 (vuonna 2011).

Theológoksen kylä sijaitsee Ródoksen pohjoisosassa noin 19 kilometriä länsilounaaseen Ródoksen kaupungista ja lähellä saaren pohjoisrannikkoa. Kylästä on löydetty antiikin ajan Ialysoksen kaupungin Apollon Erethimioksen pyhäkön rauniot. Theológoksen pääkirkko on omistettu Pyhälle Spyridonille (*Ágios Spyrídonas*). Kylän ranta on noin kymmenen kilometrin pituinen.

Theológos muodostaa myös laajemman kyläyhdyskunnan (Τοπική Κοινότητα Θεολόγου, *Topikí Koinótita Theológou*), johon kuuluu varsinaisen Theológoksen kylän lisäksi Epáno Kalamónasin kylä. Koko yhdyskunnan väkiluku on 809. Aiemmin kylä kuului Petaloúdesin kuntaan ja vuodesta 2011 lähtien Ródoksen kunnan Petaloúdesin kunnallisyksikköön.

Lähteet
-------

1. 1 2 3 4  Απογραφή Πληθυσμού - Κατοικιών 2011. Väestönlaskennan tulokset (XLS)  2011. The Hellenic Statistical Authority (Kreikan tilastokeskus ELSTAT). Viitattu 1.9.2014. (kreikaksi)
2. ↑  Theologos *Rodos Rhodes*. Viitattu 4.9.2023.
3. 1 2  Theologos beach *Greeka*. Viitattu 4.9.2023.
4. ↑  Apollo Erethimios sanct. (Rhodes) Theologos - ιερον Απόλλωνος Ερεθιμίου *ToposText*. Viitattu 4.9.2023.
**Sami Huovila** (s. 5. heinäkuuta 1977 Jyväskylän maalaiskunta), on tunnettu palomies, tubettaja ja televisiopersoona. Hänen poikansa on tubettaja Tixtuu eli Tito Huovila.

Ura
---

Huovila työskentelee Keski-Suomen pelastuslaitoksella paloesimiehenä. Hän on ollut vuonna 2013 kolme kuukautta kansainvälisessä henkilövaihdossa Floridassa, Jacksonvillessä

Vuonna 2013 Huovila perusti Palomies Sami -kanavan YouTubeen. Kanavalleen hän kuvaa videoita harjoituksista ja työtehtävistä. Kanavalla on yli 44 000 tilaajaa.

Vuonna 2018 Huovila osallistui kilpailuun Suomen paras palomies -ohjelmassa, mutta hän reväytti takareitensä ja joutui keskeyttämään kilpailun. Huovila osallistui vuoden 2017 joulukuussa hyväntekeväisyyteen Jussi Sintosen, Anton Khreliatsen, Brother Christmasin ja Kristoffer Ignatiuksen kanssa Tampereen yliopistollisessa sairaalassa. Suomen paras palomies -ohjelman kautta he pääsivät lahjoittamaan 3 000 euroa hematologian ja onkologian osastolle, jossa hoidetaan syöpää sairastavia lapsia.

Vuonna 2019 Huovila perusti FaijaRektaa-kanavan YouTubeen, koska pelivideot poikkesivat liikaa palomies-aiheisista videoista. Kanavalle Huovila on kuvannut videoita pelistä *Counter-Strike: Global Offensive*. Kanavalla on yli 35 000 tilaajaa. *lähde?*

TV-ohjelmat
-----------

TV-ohjelmat| Ohjelma | Vuosi |
| --- | --- |
| Suomen paras palomies | 2018 |

Lähteet
-------

1. 1 2  Tubettaja "Tixtuu", 14, on suomalaisen pelijoukkueen uusi tähti – yli 250 000 seuraajaa *is.fi*.  05.02.2020. Viitattu 16.2.2020.
2. 1 2  Palomies Sami Huovila sai Yhdysvalloissa sankarin kohtelun *hs.fi*.  1.9.2014. Viitattu 16.11.2019.
3. ↑  Amerikassa palomiehiä pidetään sankareina *ksml.fi*.  04.01.2014. Viitattu 13.7.2019.
4. ↑  Palomies Sami äimistelee amerikkalaisten huutoa ja hätäilyä *yle.fi*.  11.4.2013. Viitattu 16.11.2019.
5. ↑  Jyväskylän Sami keskeytti Paras palomies -kisan *ksml.fi*.  20.04.2018. Viitattu 14.7.2019.
6. ↑  Hyväntekeväisyyttä *palomiessami.blogspot.com*.  17.12.2017. Viitattu 13.7.2019.
**Baniéré Koré** on maalaiskunta ja sen keskuskylä Kayesin alueen Nioron piirissä Malissa. Se sijaitsee 55 kilometriä Niorosta itään. Kunnassa on 5 700 ja kylässä 1 800 asukasta (vuonna 2009).

Baniéré Korén kunta sijaitsee historiallisella Diarran alueella. Se rajoittuu kaakossa Nioron piirin Koréra Korén, etelässä Diabiguén, lännessä Troungoumbén ja luoteessa Diarran sekä koillisessa Koulikoron alueen Naran piirin Dogofryn kuntiin. Maisemaa leimaavat hiekkaiset tasangot. Pysyviä vesistöjä ei ole.

Seutu kuuluu Sahelin vyöhykkeeseen. Luonnonvarainen kasvillisuus on pensassavannia.

Kuntaan kuuluu 15 kylää. Asukkaat ovat etupäässä soninkeja, fulbeja ja maureja.

Liikenneyhteydet ovat heikot varsinkin sadeaikaan. Paikallisia elinkeinoja ovat maanviljely, karjanhoito, kaupankäynti, käsityöammatit ja keräily.Tärkeimmät viljelykasvit ovat hirssi, durra, lehmänpapu, maapähkinä, maapapu, seesami ja vihannekset. Tuotantoeläimiä ovat naudat, lampaat, vuohet, aasit, hevoset ja siipikarja. Baniéré Koréssa pidetään viikoittaiset markkinat. Teollisuutta kunnassa ei ole lainkaan.

Palveluihin kuuluu neljä alakoulua ja terveyskeskus. Vesihuolto kattaa 71 prosenttia tarpeesta. Kunnassa on Orangen matkapuhelinverkko, mutta ei sähköverkkoa.

Lähteet
-------

1. ↑  4ème recensement général de la population et de l’habitat. Résultats définitifs, tome 0: Répertoire des villages *Instat*. Viitattu 17.5.2021.
2. 1 2 3 4 5 6 7  Programme de développement économique, social et culturel (PDESC) 2019–2023 de la commune rurale de Baniré Koré *Agence de développement régional de Kayes*.  2018. Viitattu 17.5.2021.
3. ↑  Région de Kayes: Carte de référence *Reliefweb*. Viitattu 17.5.2021.
4. ↑  Situation des points d’eau modernes au Mali: Région de Kayes *Atlas des points d’eau modernes du Mali*.  2016. Viitattu 17.5.2021.
**Cata Mansikka-aho** on suomalainen laulaja ja laulunkirjoittaja.

Mansikka-aho tuli tunnetuksi *Levottomat*-elokuvan (2000) tunnuskappaleesta "Levottomat", jonka hän esitti Samuli Edelmannin kanssa. Mansikka-aho myös sanoitti kyseisen kappaleen, jonka Leri Leskinen oli säveltänyt. *Levottomat*-soundtrack palkittiin Emmalla, Jussilla ja kultalevyllä ja oli vuonna 2001 soitetuin kappale Suomen radioasemilla. 

Mansikka-aho kirjoitti ylioppilaaksi Sibelius-lukiosta ja opiskeli musiikkia Helsingin konservatoriossa pääaineenaan klassinen laulu. Mansikka-aho julkaisi ensimmäisen pitkäsoitto-albuminsa *Peilikuvaa* vuonna 1998. Cata Mansikka-aho julkaisi kappaleensa "Color´s of my mind" yhdessä Nu Spirit Helsinki -yhtyeen kanssa EP:nä amerikkalaisen Guidance-labelin kautta 1999. "Levottomat"-hitin jälkeen hän on julkaissut kaksi hengellistä albumia *Open the Eyes of My Heart* (2004) ja *Kaikki muuttuu* (2006).

Vuodesta 2004 lähtien Mansikka-aho on ollut mukana politiikassa. Hän työskenteli eduskunta-avustajana vuodesta 2004 vuoteen 2013 ja on kokoomuksen jäsen. Mansikka-aho työskentelee teknologia-alalla, Pohjoismaiden johtavimmassa kyberturvayhtiö Nixu Oyj:ssä, jossa Mansikka-aho vastaa valtiohallinnon asiakkuuksista. 

Mansikka-aho on toiminut Helsingin nuorisolautakunnan varajäsenenä sekä Helsingin työväenopistojen johtokunnassa varsinaisena jäsenenä ja Helsingin ympäristölautakunnan varsinaisena jäsenena. Hän on toiminut myös Stadin Slangi ry:n hallituksen jäsenä.

Aiheesta muualla
----------------

* Cata Mansikka-aho Myspacessa (englanniksi)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI

 |
|  |
| Kansalliset | 
* Suomi (KANTO)

 |
|  |
| Taiteenala | 
* MusicBrainz
	+ 2

 |

 |
**Anthem** on BioWaren kehittämä ja Electronic Artsin julkaisema toimintaroolipeli, joka on julkaistu vuonna 2019 PlayStation 4:lle, Windowsille ja Xbox Onelle.

Ennen julkaisua pelistä käytettiin nimeä *Beyond*, joka muutettiin koska tavaramerkin saaminen nimelle olisi ollut liian vaikeaa.

Helmikuussa 2021 ilmoitettiin pelin jatkokehityksen lopettamisesta ja pelin parissa työskennellyt ryhmä on siirretty seuraavan *Dragon Age* -pelin pariin. Peli oli *elävän sisällön* (*live service*) peli kuten *Destiny*.

Kehitys
-------

Pelin kehitys oli sekava ja seitsemän vuoden kehityksen aikana peli päätyi tuotantoon vasta viimeisenä 18 kuukauden ajalle. Pelin tarina muuttui kehityksen aikana useasti ja kehittäjillä ei ollut selvää kuvaa tavoitteista.

Erääksi ongelmaksi kehityksen aikana kerrotaan olevan pelissä käytetty Frostbite-pelimoottori. Frostbite oli kehitetty DICE:n *Battlefield*-pelisarjaa varten eikä siinä ollut tukea ominaisuuksille kuten pelin tallennus ja lataus. Lisäksi verkkopelin vaatimuksien johdosta ominaisuuksia toteutettiin uudestaan.

Osa kehittäjistä oli sidottu *Mass Effect: Andromedan* viimeistelyyn sekä EA:lle tärkeään *FIFA*-pelisarjaan.

BioWarea ja peliteollisuutta on kritisoitu työympäristöstä, joka johtaa työntekijöiden loppuunpalamiseen. Useita Biowaren työntekijöitä päätyi "stressilomalle" pelin kehityksen aikana tai sen jälkeen.

Vastaanotto
-----------

IGN antoi pelille arvosanaksi 6.5/10 arvostelussaan.

GameSpot antoi pelille arvosanaksi 6/10 arvostelussaan.

Kritiikki
---------

Eräillä pelaajilla on todettu pelin kaatumisen aiheuttamista lisäongelmista, johon EA on pyytänyt pelaajilta apua. Eräissä tapauksissa pelikonsoli ei ole enää käynnistynyt pelin kaatumisen jälkeen.

Lähteet
-------

1. 1 2 3 4 5 6 7  Jason Schreier: How BioWare's Anthem Went Wrong  2.4.2019. Kotaku. Viitattu 3.4.2019.
2. 1 2  BioWare Says It’s Giving Up On Anthem *kotaku.com*. Viitattu 25.2.2021. (englanniksi)
3. 1 2  Ben Kuchera: The press is not your enemy, BioWare  2.4.2019. Polygon. Viitattu 3.4.2019.
4. ↑  James Duggan: Anthem Review  21.2.2019. IGN. Viitattu 3.4.2019.
5. ↑  Kallie Plagge: Anthem Review - Two Halves  25.2.2019. GameSpot. Viitattu 3.4.2019.
6. ↑  Alissa McAloon: EA soliciting help from Anthem players to figure out PS4 crashing issues  5.3.2019. Gamasutra. Viitattu 3.4.2019.
7. ↑  Paul Tassi: Anthem's Scary Console Crash Shutdown Happened To Me On Xbox, And Is Worse On PS4  5.3.2019. Forbes. Viitattu 3.4.2019.

Aiheesta muualla
----------------

* *Anthem* MobyGamesissa (englanniksi)
**George Catlin** (26. heinäkuuta 1796 Wilkes-Barre, Pennsylvania, Yhdysvallat – 23. joulukuuta 1872 Jersey City, New Jersey, Yhdysvallat) oli yhdysvaltalainen taidemaalari, kirjailija ja matkailija, joka erikoistui villin lännen intiaanien maalamiseen.

George Catlin syntyi Wilkes-Barresissa vuonna 1796. Hänen isänsä oli Putnam Catlin ja äitinsä Mary Sutton. Heillä oli yhteensä 13 lasta. George Catlin opiskeli Pennsylvaniassa lakimieheksi ja toimi lakimiehenä Philadelphiassa kahden vuoden ajan. Hän meni naimisiin vuonna 1828 Clarissa Bartlett Gregoryn kanssa, ja he saivat yhteensä neljä lasta.

Catlinin maalaus intiaanipäällikkö Dohosanista.
Catlin oli itseoppinut taiteilija. Hän aloitti uransa maalaamalla muotokuvia poliittisista vaikuttajista. Catlin päätti, että intiaanien kulttuurien kuvaamisesta tulisi hänen pääkohteensa, kun intiaanivaltuuskunta oli vieraillut Pennsylvaniassa 1824. Vuonna 1831 Catlin matkusti St. Louisiin, jossa ystävystyi kenraali William Clarkin kanssa. Catlin piirsi ja maalasi Clarkin toimistossa vierailleita intiaaneja. Catlin käsitti vuonna 1832, että intiaanien kulttuuri ja tavat olivat häviämässä. Hän päätti tämän jälkeen auttaa intiaanikulttuurien pelastamisessa. Seuraavien vuosien aikana Catlin vietti useita vuosia Pohjois- ja Etelä-Amerikan intiaanien parissa. Hän oppi intiaanikieliä, tutki tarkaan intiaanien tapoja ja teki useita muita merkintöjä maalauksia varten.

Vuonna 1840 Catlin matkusti Eurooppaan esittelemään maalauksiaan. Seuraavana vuonna hän julkaisi teoksen *Manners, Customs and Condition of the North American Indians*, jossa oli yli 300 kaiverrusta kuvituksena. Seuraavina vuosina hän julkaisi myös teokset *The North American Portfolio* ja *Eight Years' Travels and Residence in Europe*.

Lähteet
-------

1. 1 2 3  George Catlin *NNDB*. Viitattu 22.8.2010. (englanniksi)
2. ↑  George Catlin (1796–1872) Mueseum of Nebraska Art.  Arkistoitu 11.7.2010. Viitattu 22.8.2010. (englanniksi)

Aiheesta muualla
----------------

* Kuvia tai muita tiedostoja aiheesta **George Catlin** Wikimedia Commonsissa

* Catlin Artcyclopediassa (englanniksi)
* Georgecatlin.org (englanniksi)

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Norja
* Espanja
* Ranska
* BnF data
* Katalonia
* Saksa
* Israel
* Belgia
* Yhdysvallat
* Ruotsi
* Tšekki
* Australia
* Korea
* Kroatia
* Alankomaat
* Puola
* Vatikaani

 |
|  |
| Tieteilijät | 
* CiNii

 |
|  |
| Taiteenala | 
* Scientific illustrators
* KulturNav
* Museum of Modern Art
* RKD Artists
* Te Papa (New Zealand)
* ULAN

 |
|  |
| Henkilöt | 
* Deutsche Biographie
* Trove

 |
|  |
| Muut | 
* Europeana
* NARA
* SNAC
* IdRef

 |

 |
**Yttilä** on kylä Satakunnan Säkylässä entisen Köyliön kunnan alueella.

Palvelut
--------

Sepon Kauppa ja sen lopetettu huoltoasema.
Yttilässä sijaitsee ravintola Korkea Tammi, paloasema ja Lallintalo. Kylässä sijaitsi myös Sepon Kauppa, joka lopetti toimintansa samassa rakennuksessa olleen postin kanssa vuoden 2014 alussa.

Muuta
-----

Yttilän kyläkeskuksen eteläpäässä sijaitsee Yttilän museokoulu. Vuoteen 2019 asti Yttilässä sijaitsi myös yksi Ilmatieteen laitoksen sadeasemista. Yttilän läpi menee Kankaanpäästä alkunsa saava yhdystie 2131 jota pitkin pääsee valtatie 12:lle, josta on Yttilään noin 8 kilometriä. Yttilään pääsee myös Kepolasta Kirkkosaaren kautta Kirkkosaarentietä myöten.

Fiktiivisiä viittauksia
-----------------------

Simulaatiopelissä My Summer Car sijaitseva Teimon Kauppa on saanut ulkoisia vaikutteita Yttilässä sijaitsevasta Sepon Kaupasta.

Lähteet
-------

1. ↑  Mitä muistat Yttilän kylänraitilla sijainneista kyläkaupoista? *alasatakunta.fi*.
2. ↑  Ilmatieteen Laitoksen havaintoasemat *ilmatieteenlaitos.fi*.
3. ↑  My Summer Car -pelistä tuttu Teimon kauppa löytyy oikeasti Satakunnasta *respawn.fi*.

Köyliön kylät

* Huhdinkylä
* Kankaanpää
* Karhia
* Kepola
* Korvenkylä
* Pajula
* Puolimatka
* Ristola
* Tuiskula
* Tuohiniemi
* Uusimaa
* Vellinkylä
* Voitoinen
* Vuorenmaa
* Yttilä
**Viktoria von Hessen-Darmstadt** (alkujaan *Victoria Alberta Elisabeth Mathilde Marie*, vuosina 1884-1917 **Battenbergin prinsessa Louis**, vuodesta 1917 **Victoria Mountbatten, Milford Havenin markiisitar**;  5. huhtikuuta 1863 Windsorin linna, Berkshire - 24. syyskuuta 1950 Kensingtonin palatsi, Lontoo) oli Hessenin suurherttua  Ludvig IV:n ja prinsessa  Alicen esikoistytär. Hänellä oli kuusi sisarusta, neljä siskoa ja kaksi veljeä, joista nuorin oli syntynyt vuonna 1874. Hän oli Iso-Britannian kuningatar  Viktorian tyttärentytär.

Hän vietti lapsuutensa Bessungenissa, kunnes perhe muutti Darmstadtin Uuteen palatsiin. Viktoria jakoi huoneen nuoremman sisarensa, prinsessa Elisabethin kanssa, josta tuli Venäjän suuriruhtinatar Elisabet Fjodorovna. Viktorian Alix-siskosta tuli Venäjän viimeinen keisarinna  Aleksandra Fjodorovna 
Hessenin prinsessa Viktorian perheeseen tarttui kurkkumätä marraskuusta 1878, joka tappoi Viktorian nuorimman sisaren, 4-vuotiaan prinsessa Marien marraskuun puolivälissä, ja joulukuussa 1878 Alice-äiti menehtyi samaan tautiin. 

Kesällä 1882 19-vuotias Viktoria kihlautui Battenbergin prinssi Louisin kanssa, jonka vanhemmat olivat Hessenin prinssi Alexander Ludwig Georg Friedrich Emil von Hessen-Darmstadt und bei Rhein ja kreivitär Julia von Hauke.

```
Viktoria ja Louis avioituivat 30.huhtikuuta 1884 Darmstadtissa, ja Viktoria sai arvonimen *Battenbergin prinsessa Louis*. Pariskunta sai neljä lasta, Alice (s. 1885), Louise (s. 1889), George (s. 1892) ja Louis (s. 1900). 
```

Prinssi Philip, Edinburghin herttua oli Victorian tyttären Alicen poika. Louise-tyttärestä tuli myöhemmin Ruotsin kuningatar.

Heinäkuussa 1917 Viktoria ja hänen perheensä luopuivat Battenbergin prinssin/prinsessan titteleistä, ja ottivat sukunimekseen *Mountbatten*. Marraskuussa 1917 kuningas Yrjö V antoi Viktorian miehelle Milford Havenin markiisin arvonimen, jolloin Viktoriasta tuli *Victoria Mountbatten, Milford Havenin markiisitar*. 

Milford Havenin markiisi kuoli vuonna 1921, ja Viktoria kuoli 29 vuotta myöhemmin syyskuussa 1950 87-vuotiaana Kensingtonin palatsissa. Hänet on haudattu Whippimghamin kirkkoon, Isle of Wightin saarelle.
Prof. Hupelo esittelee höpsismin soveltamista Aku Ankalle.
**Höpsismi** (engl. *flipism*) on kuvitteellinen elämänfilosofia, jonka sarjakuvataiteilija Carl Barks esitteli vuonna 1953 ilmestyneessä Aku Ankka -sarjakuvassaan "Kruuna vai klaava" (alun perin "Flip Decision"). Höpsismissä kaikki päätökset tehdään heittämällä kolikkoa.

Tarinassa Aku Ankka tapaa professori Hupelon, joka vakuuttaa Akun tekemään päätökset kolikkoa heittämällä. Höpsismin tulee antaa ohjata elämää kaikissa tienhaaroissa: "Jos elämä sua kuin tuuli vie, anna höpsismin näyttää tie", neuvoo Akun ostama höpsismin opaskirja. Aku joutuu nopeasti ongelmiin seuratessaan Hupelon ohjeita. Hän ajaa eritasoliittymässä yksisuuntaista ramppia vastavirtaan ja saa 50 dollaria sakkoa. Näin suuren sakon perusteena ei kuitenkaan ole huolimaton ajaminen vaan se, että Aku oli jättänyt ajattelun kolikolle. Lopussa höpsismi kuitenkin osoittaa voivansa ohjata joitakin päätöksiä aivan hämmästyttävällä tavalla.

Barks-asiantuntija Geoffrey Blum on esittänyt, että Barks saattoi saada ajatuksen tarinaansa Batman-sarjakuvista, joissa Kaksinaama ratkaisee kolikolla, ryhtyykö rikoksiin vai ei. Bob Kanen luoma Batmanin vastustaja esiintyi sarjakuvissa ensimmäisen kerran vuonna 1942. Kolikonheitto on tosin ollut tarinoiden keskiössä aiemminkin, esimerkiksi Robert Louis Stevensonin tarinassa *Veljekset* vuodelta 1889.

Suomenkielisen nimityksen "höpsismi" kehitti *Aku Ankka* -lehden ensimmäinen päätoimittaja Sirkka Ruotsalainen.

Katso myös
----------

* *Noppamies*

Lähteet
-------

1. ↑  Barks, Carl: "Flip Decision", *Walt Disney Comics & Stories 149*, Vol. 13, No. 5 (1953). Suomeksi julkaistu alun perin lehdessä *Aku Ankka* 6/1954, viimeksi kokoomateoksissa *Carl Barksin kootut XI*, s. 15– (2006), ja *Kulmikkaat munat ja muita Carl Barksin sarjakuvia*, s. 69–78 (2011).
2. ↑  Barks, Carl: *Carl Barksin kootut: Osa XI*, s. 16. Helsinki: Sanoma Magazines Finland Oy, 2006. ISBN 951-32-2226-8.
3. ↑  Blum, Geoffrey: "Kruuna vai klaava?", *Carl Barksin kootut: Osa XI*, s. 14. Helsinki: Sanoma Magazines Finland Oy, 2006. ISBN 951-32-2226-8.
4. ↑  Heiskanen, Jukka: "Disney-sarjakuvat Suomessa", *Suomennoskirjallisuuden historia I*, s. 532. Helsinki: Suomalaisen Kirjallisuuden Seura, 2007.

Aiheesta muualla
----------------

* "Kruuna vai klaava" INDUCKS-tietokannassa (englanniksi)
Välityspalvelin yhteydessä kahteen koneeseen
**Välityspalvelin** eli **välipalvelin** (engl. *proxy*) varastoi ja suodattaa verkossa siirrettäviä tiedostoja. Välipalvelimia käytetään tyypillisesti WWW-sivujen varastoimiseen, mutta muussakin verkkoliikenteessä – kuten FTP:ssä – voi toki niitä käyttää. Varastoiminen tarjoaa suosituille tiedoille nopeat latausajat ja vähentää verkon kuormitusta tuomalla tiedostot lähemmäksi niiden hakijoita.

Intranetissä välityspalvelinta käytetään Internet-yhteyksien luomiseen yhdessä palomuurin kanssa. Intranetia hyödyntävä yritys haluaa tavallisesti välityspalvelimella rajoittaa työntekijöidensä Internetin käytön työnteon kannalta hyödyllisiin sivustoihin.

Internetissä välityspalvelimet ovat tavallisia. Todennäköisesti jokainen sivu kulkee välityspalvelimen kautta ennen päätymistään selaimeen. Monesti sivut ladataan asiakkaalle suoraan välityspalvelimen muistista, jolloin sivuun juuri tehdyt muutokset eivät näy. Välityspalvelinta käytetään myös IP-osoitteen eli nettiosoitteen salaamiseen. Esimerkiksi jos ei haluta julkiseksi omaa nettiosoitetta, vaikkapa sähköpostissa tai nettikeskustelupalstan valvojille (jälkimmäisestä syystä on väärinkäytöksien vuoksi usein estetty monet proxy-palvelimet joillekin nettisivustoille).

Määritelty välityspalvelin
--------------------------

Internet-yhteyden muodostamisessa voidaan määrittää käytettävä välityspalvelin. Määrityksen voi muuttaa palveluntarjoajan suosittelemasta ja käyttää kolmannen osapuolen välityspalvelinta, tai jättää välityspalvelimen kokonaan määrittelemättä. Kaikki liikenne välittyy määritellyn välityspalvelimen kautta. Palvelimeen jää merkinnät kaikista yhteyksistä ja niiden liikenteestä. Välityspalvelin voi piilottaa asiakkaan henkilöllisyyden, jolloin sivustot, joilla asiakas käy, näkevät vain välityspalvelimen osoitteen tapahtumarekistereissään. Anonyymiä yhteyttä haluava voi siis määritellä itselleen jonkin yleisen välityspalvelimen, joka peittää käyttäjien tiedot. Yleensä välityspalvelimia ei voi kuitenkaan käyttää niiden omien Intranetien ulkopuolelta.

Läpinäkyvä välityspalvelin
--------------------------

Tavallinen tapa seurata Internetin käyttöä työpaikoilla ja oppilaitoksissa on läpinäkyvien välityspalvelimien käyttö. Nimitys tulee siitä, että käyttäjän ei tarvitse määritellä välityspalvelimen osoitetta Internet-yhteyttä muodostaessaan. Käyttäjä ei voi myöskään kiertää läpinäkyvää välityspalvelinta. Välityspalvelimella voi määrittää, mitkä sivut ovat kiellettyjä. Välityspalvelimen lokista eli tapahtumarekisteristä voidaan kätevästi tarkastella sen välittämää liikennettä. Näin voidaan selvittää, mitä Internet-sivuja Intranetin käyttäjät ovat katselleet. Liikennettä voidaan näin myös rajoittaa.

Välityspalvelinohjelmistoja
---------------------------

* Squid
* Apache

Lähteet
-------

1. ↑  Ari Luotonen: World-Wide Web Proxies (pdf) *courses.cs.vt.edu*.  huhtikuu 1994.  Arkistoitu 9.10.2016. Viitattu 3.7.2018. (englanniksi)
**Ravennan kosmografia** on oletettavasti alun perin 600-luvulla tehty maailmankuvaus silloin tunnetuista paikoista Rooman valtakunnan alueella, kuten kaupungeista, saarista ja joista. Sen on tehnyt tuntematon ravennalainen pappi. Tekstin perusteella on päätelty, että tekijä käytti runsaasti erilaisia lähteitä Raamatusta alkaen, ja osittain nykyisin tuntemattomia lähteitä, ehkä myös kartoista.

Säilyneet tekstit ovat sangen ongelmallisia. Olemassa olevat kolme käsikirjoitusta on kopioitu alkuperäisestä käsikirjoituksesta kolmessa tai neljässä käsikirjoitussukupolvessa. Niinpä niissä on kirjoitusvirheitä, sanajakovirheitä, pois jääneitä kohtia ja kohtia jotka ilmeisesti ovat kuulovirheitä, minkä perustella oletetaan, että teksti on jossain vaiheessa saneltu. Erot teksteissä eivät koske vain paikannimiä vaan myös niiden kommentointia, eikä virheistä siksi voi syyttää pelkästään alkuperäistä tekijää.

Versioista paras on *Codex Vaticanis (Urb. Lat. 961)*. Kolmen käsikirjoituksen kriittinen laitos on Joseph Schnetzin *Itineraria Romana, osa II: Ravennatis Anonymi Cosmographia et Guidonis Geographica*, 1942 (uusintapainos 1990), B. G. Teubner, Stuttgart.

Lähteet
-------

1. 1 2  Ravenna Cosmography (Käsittelee vain Britanniaa) *roman-britain.org*.  Arkistoitu 7.10.2009. Viitattu 3.1.2021. (englanniksi)
2. ↑  Davis, Henry: World Map of Ravenna Henry Davis Consulting.  Arkistoitu 19.1.2020. Viitattu 3.1.2021. (englanniksi)
3. 1 2 3 4  Lozovsky, Natalia: Ravenna Cosmographer (Anonymus Ravennas)  26.2.2018. Oxford Classical Dictionary. Viitattu 3.1.2021. (englanniksi)

Aiheesta muualla
----------------

* Isaksen, Leif: A case study of Roman Baetica *digitalmedievalist.org*.  Arkistoitu 3.6.2016.  (englanniksi)
* Ravennatis Anonymi Cosmographia (Johdanto ja linkki latinankielisen alkutekstin erääseen julkaisuun)  Arkistoitu 3.3.2016.  (espanjaksi)

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Ravenna Cosmography
**Wuolijoen kartano** eli Wuolijoen rustholli sijaitsee Hämeenlinnan Hauholla Vuolijoen kylässä. Kartano toimi Hella Wuolijoen kirjoittaman Niskavuori-näytelmäsarjan esikuvana. Kartano on valtakunnallisesti arvokas kulttuuriympäristö.

Historia
--------

Vuolijoen kantatila on Paulin rustholli, jonka 1600-luvulla omisti Paulinuksen pappissuku ja sen jälkeen Herkepeuksien suku. Jatkossa tila vaihtoi useasti omistajaa ja lopulta sen omistajiksi tuli Luopioisten talonpoikia.

Juho Erkinpoika Wuolijoki (1798–1869) alkoi isännöidä tilaa vuonna 1830. Hänen puolisonsa oli Henriika Loviisa Erkintytär (1814–1882). Heidän poikansa Juho Wuolijoki isännöi Wuolijoen tilaa 1870–1911 puolisonsa Serafina Lagervikin kanssa. Pariskunnan vanhin poika, Wäinö Wuolijoki, isännöi tilaa 1911–1947. Nuorempi poika Sulo Wuolijoki avioitui vuonna 1908 virolaisen ylioppilaan Ella Maria Murrikin (sittemmin Hella Wuolijoki) kanssa. Avioliitto päättyi eroon 1923. Myöhemmin Hella Wuolijoki kirjoitti kuuluisan Niskavuori-sarjansa käyttäen esikuvanaan Vuolijoen kartanoa ja siinä asuneita henkilöitä.

Rakennukset
-----------

Vuosina 1741–1886 tila oli jaettu kahteen osaan, Vanhaantaloon ja Eerontaloon. Vanhantalon päärakennuksen vanhimmat osat on rakennettu 1700-luvun lopulla. Sen suuri tupa on mahdollisesti 1830-luvulta. Rakennus on saanut klassistisen ulkoasun vuonna 1921, ja sen suunnitteli professori Carolus Lindberg. Vanhatalo on nykyinen Vuolijoen kartano. Eerontalon pitkä päärakennus on 1800-luvun keskivaiheilta. Lindberg suunnitteli myös Eerontalon korjauksen 1920-luvulla. Eerontalo on nykyään Alitalo. Harmaakivinen navetta on vuodelta 1899 ja luhtiaitta on rakennettu vuonna 1793. Vuolijoen kulttuurimaisemaan kuuluu myös Syrjäsen tilan vanha riihi.

Nykypäivä
---------

Wuolijoen kartanoa isännöi nykyään Erkki Wuolijoki, joka on Wäinö Wuolijoen pojanpoika ja kuudes saman suvun isäntä Wuolijoen kartanossa. Kartano on pelkästään yksityiskoti eikä se ole avoinna yleisölle.

Lähteet
-------

* Wuolijoki, Erkki: *Niskavuoren henki*. Hämeenlinna: Karisto Oy, 2015. ISBN 978-951-23-5877-9.
* Häme-Wiki: Vuolijoen kartano  (Arkistoitu – Internet Archive)
* Sydän-Hämeen Lehti (2015): Niskavuorelaisuuden ytimessä

### Viitteet

1. ↑  Wuolijoki, s. ix
2. ↑  Wuolijoki, s. xi–xiii
3. ↑  Häme-Wiki: Vuolijoen kartano
4. ↑  Sydän-Hämeen Lehti: Niskavuorelaisuuden ytimessä
Ryszard Kaczorowski
**Ryszard Kaczorowski** (26. marraskuuta 1919 Białystok – 10. huhtikuuta 2010 Smolenskin alue) oli puolalainen maan pakolaishallituksen viimeinen presidentti (1989–1990).

Kaczorowski toimi toisen maailmansodan aikana partioliikkeen puolisotilaallisessa Szare Szeregi -järjestössä. Hän johti sen toimintaa Białystokissa. Heinäkuussa 1940 Kaczorowski joutui neuvostojoukkojen vangitsemaksi, ja 10. toukokuuta 1941 hän sai Valko-Venäjän sosialistisen neuvostotasavallan korkeimmalta oikeudelta kuolemantuomion. Tuomio muutettiin kymmenen vuoden vankeuteen työleirillä. Kaczorowski joutui Kolyman alueelle rangaistusta suorittamaan, mutta hän vapautui syyskuussa 1942. Hän liittyi Neuvostoliitossa toimineisiin Puolan joukkoihin ja osallistui Italian taisteluihin. Toisen maailmansodan päätyttyä Kaczorowski asui Englannissa.

Kaczorowski valittiin pakolaishallituksen sisäministeriksi vuonna 1986. Hän sai nimityksen pakolaishallituksen presidentiksi 19. heinäkuuta 1989, mutta erosi tehtävästä 22. joulukuuta 1990 Lech Wałęsan tultua valituksi Puolan presidentiksi. Kaczorowski oli Varsovan ja Lublinin kunniakaupunkilainen. Hän sai Pyhän Mikaelin ja Pyhän Yrjön ritarikunnan kunniaritarin suurristin, Paavi Pius IX:n ritarikunnan suurristin ja monia muita tunnustuksia. Kaczorowski kuoli Smolenskin lento-onnettomuudessa.

Lähteet
-------

1. 1 2  Michał Olizar, Ryszard Kaczorowski obituary The Guardian 14.4.2010, viitattu 23.12.2023 (englanniksi)
2. 1 2 3 4  President of the Republic of Poland in exile Ryszard Kaczorowski Lublin, viitattu 23.12.2023 (englanniksi)
3. 1 2 3 4  Ryszard Kaczorowski Honorary Citizen of Warsaw Warszawa 29.8.2023, viitattu 23.12.2023 (englanniksi)


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Ranska
* BnF data
* Saksa
* Yhdysvallat
* Alankomaat
* Puola

 |
|  |
| Henkilöt | 
* Deutsche Biographie

 |

 |
**Juho (Jussi) Samuli Ahtinen-Karsikko**, vuoteen 1909 *Ahtinen* (12. joulukuuta 1881 Uusikirkko – 5. maaliskuuta 1953 Kangasala) oli suomalainen opettajaseminaarin ja yhteiskoulun johtaja.

Jussi Ahtinen-Karsikon vanhemmat olivat pitäjännahkuri Samuli Ahtinen ja Loviisa Wallenius. Hän pääsi ylioppilaaksi 1902 Rauman yhteislyseosta ja valmistui Helsingin yliopistosta filosofian kandidaatiksi 1908 ja filosofian maisteriksi 1912.

Ahtinen-Karsikko toimi kansakoulunopettajana Pyhärannassa heti päästyään ylioppilaaksi. Hän oli Mikkelin yhteiskoulussa suomen- ja venäjänkielen opettajana 1909–1912 ja sitten Inkerissä Kolppanan oettajaseminaarin johtajana 1912–1917. Venäjän maaliskuun vallankumouksen jälkeen hän palasi Suomeen ja toimi opettajana Uudenkaupungin yhteislyseossa 1917–1921. Viimeksi hän oli Kangasalan yhteiskoulun johtajana 1921–1939 ja Tampereen klassillisen lyseon lehtorina 1939–1951. Ahtinen-Karsikko oli kielenkääntäjänä Tarton rauhanneuvotteluiden suomalais-venäläisessä sekakomiteassa.

Ahtinen-Karsikko harrasti musiikkia ja hän toimi kuoronjohtajana sekä Inkerissä että Suomessa.

Jussi Ahtinen-Karsikko oli naimisissa vuodesta 1909 Johanna Fredrika Irene Palmrosin kanssa.

Julkaisuja
----------

* *Vakka-Suomea pitkin ja poikki: kirjoitelmia kotiseudulta*; tekijät Jussi Ahtinen-Karsikko ja Helmer Winter.

Ylipainos Uudenkaupungin Sanomista. Lisiä Uudenkaupungin historiaan 1. Uudenkaupungin sanomat, Uusikaupunki 1919

* *Die neue Rechtschreibung der Tataren*. Suomalais-ugrilaisen seuran aikakauskirja 39, 2. Helsinki 1923
* *Die Aussprache des Deutschen im finnischen Schulunterricht* teoksessa *Uusfilogipäivät Helsingissä 24-28. 8. 1934: esitelmät*. Helsinki 1935

Kirjallisuutta
--------------

* Helmar Winter : *Omintakeinen opettajapersoonallisuus: J. A.-K.:n koulumuistoja Männäisiltä*. Lisiä Uudenkaupungin historiaan 29. Uusikaupunki 1956

Lähteet
-------

1. 1 2 3 4  Ylioppilasmatrikkeli 1902, matrikkelinumero 27885
2. 1 2  Maisteri J. Ahtinen-Karsikko 50-vuotias, Vapaa Karjala ja Inkeri, 18.12.1931, nro 51, s. 3, Kansalliskirjaston digitaaliset aineistot
**Anna Retulainen** (s. 5. huhtikuuta 1969 Orimattila) on suomalainen taidemaalari, joka tuli tunnetuksi ekspressiivisistä piilokuvamaisesti esittävistä maalauksista. 

Retulainen on opiskellut Taideteollisessa korkeakoulussa ja Konstfackissa Tukholmassa. Alkuun Retulaiselta oli esillä suuria eläinaiheisia maalauksia, jotka näyttävät läheltä katsottuna hahmottomalta maalausryöpyltä. Kauempaa katsoen niistä erottui esimerkiksi tappelevia koiria tai karjalaumoja. Myöhemmin Retulainen on yhdistänyt maalauksissaan perinteiset vihannesasetelmat ja kukka-aiheet spontaaniin maalaustapaan.

Retulaisen teokset muistuttavat historiallisia joukkokohtauksia ja asetelmataidetta. Maalausten aiheet hahmottuvat pienten viitteiden kautta. Samaan aikaan ne on mahdollista nähdä abstrakteina tai informalistisina. Usein ne tuovatkin mieleen hahmopsykologian piilokuvat.

Hänelle myönnettiin valtion kolmivuotinen taiteilija-apuraha 2021.

Lähteet
-------

1. 1 2  Lasse Pajala, John Lagerbohm, Ulla Strengell-Silainen (toim.): *Kuka kukin on 2011*, s. 825. Helsinki: Otava, 2011. ISBN 978-951-1-24712-8.
2. 1 2  Ars Fennican esittely Retulaisesta (Arkistoitu – Internet Archive) Viitattu 28.7.2009.
3. 1 2  Forum Boxin esittely (Arkistoitu – Internet Archive) Viitattu 28.7.2009.
4. ↑  Valtion taiteilija-apuraha 311 taiteilijalle  16.7.2021. Helsinki:  Taiteen edistämiskeskus.  Arkistoitu 16.7.2021. Viitattu 17.7.2021.

Aiheesta muualla
----------------

* Anna Retulainen Kansallisgallerian kokoelmissa
* Teoskuvia

  


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Saksa
* Suomi (KANTO)
* Yhdysvallat

 |
|  |
| Muut | 
* IdRef

 |

 |
Heike Matthiesen
**Heike Matthiesen** (1964 Braunschweig – 24. joulukuuta 2023) oli saksalainen klassinen kitaristi.

Matthiesen syntyi musikaaliseen perheeseen ja sai varhaisesta lapsuudestaan lähtien pianonsoiton opetusta. Hän vaihtoi pääsoittimensa kitaraan 18-vuotiaana. Vuosi myöhemmin Matthiesen aloitti opinnot Frankfurtin musiikki- ja teatteriyliopistossa. Kaksi vuotta tämän jälkeen hän alkoi soittaa Frankfurtin oopperan orkesterin kanssa. Tänä aikana hänestä tuli myös kysytty kamarimusiikin esittäjä. Matthiesenin kehitykseen kitaristina vaikutti varsinkin hänen Pepe Romerolta saamansa oppi. Hän osallistui myös Manuel Barruecon, David Russellin, Roland Dyensin, Álvaro Pierrin ja Leo Brouwerin pitämille mestarikursseille. Matthiesen esiintyi muun muassa Salzburgin musiikkijuhlilla. Hän teki esiintymisiä eri puolilla Eurooppaa, Yhdysvalloissa, Kiinassa, Japanissa, Pakistanissa, Nigeriassa, Päiväntasaajan Guineassa ja Etiopiassa. Matthiesen esitti usein aikansa musiikkia ja häntä varten sävellettiin myös uusia teoksia.

Vuodesta 1997 Matthiesenilla oli läheinen yhteistyösuhde Mainzin Villa Musican kanssa. Hän tulkitsi kamarimusiikkiohjelmistoa esimerkiksi Los Romerosin kanssa. Matthiesen julkaisi neljä sooloalbumia. Näihin kuuluu naissäveltäjien teoksille omistettu *Guitar Ladies* (2016). Matthiesen kuului eri kilpailujen tuomaristoihin. Hän kuoli 59-vuotiaana sairastettuaan syöpätautia useiden vuosien ajan.

Lähteet
-------

1. 1 2 3  Heike Matthiesen Savarez, viitattu 24.12.2023 (englanniksi)
2. 1 2  Susanne Wosnitzka, Heike Matthiesen: Komponistinnen | 15. Nov 2022 FFM Archiv Frau & Musik 17.10.2022, viitattu 24.12.2023 (saksaksi)
3. 1 2 3  Sad news: Guitarist Heike has died Slippedisc 24.12.2023, viitattu 24.12.2023 (englanniksi)
4. 1 2 3 4  Heike Matthiesen Kronberg Academy 07/2021, viitattu 24.12.2023 (englanniksi)

Aiheesta muualla
----------------

* Viralliset sivut (saksaksi), (englanniksi)
*Tämä artikkeli käsittelee mytologian henkilöitä. Kreusa eli Kreusis oli myös antiikin aikainen kaupunki.*
**Kreusa** (m.kreik. Κρέουσα, *Kreūsa*, "hallitsijatar"; lat. *Creusa*) viittaa kreikkalaisessa mytologiassa usempaan eri henkilöön.

Kreusa, Kreonin tytär
---------------------

**Kreusa** oli Korintin kuninkaan Kreonin tytär. Kreikkalaiset runoilijat tuntevat hänet myös nimellä **Glauke**.

Kreon antoi tyttärensä Iasonille puolisoksi kymmenen vuotta sen jälkeen, kun tämä ja Medeia olivat asettuneet Korinttiin maanpakoon karkottamisensa jälkeen. Iason suostui ja erosi Medeiasta, joka puolestaan katkeroitui miehensä kiittämättömyydestä – Medeia oli aikanaan rakastuttuaan Iasoniin pelastanut tämän hengen useampaan kertaan, ja Iason oli vannonut ottavansa hänet mukaansa ja vaimokseen. Niin Medeia kostaakseen lähetti Kreusalle myrkkyyn kastetun vaatteen häälahjaksi, ja morsiamen puettua sen päälleen, puku tarttuikin hänen ihoonsa kiinni roihahtaen tuleen. Glauke hyppäsi lähteeseen, joka sai hänen mukaansa nimen Glauken lähde. Kreon yritti pelastaa tyttärensä, mutta sai liekeistä myös itse surmansa.

Kreusa, Erekhtheuksen tytär
---------------------------

**Kreusa** oli Erekhtheuksen, Ateenan kuninkaan, ja Praksithean nuorin kuudesta tyttärestä. Hän synnytti miehelleen Ksuthokselle Akhaioksen ja Ionin.

Apollodoros kertoo, kuinka sodan sytyttyä Eleusiksen ja Ateenan välillä Erekhtheus kysyi neuvoa oraakkelilta, kuinka Ateena voisi olla voitokas. Saatuaan neuvon tappaa yksi tyttäristään hän tappoi nuorimmaisen, jolloin loput tyttäristä kuolivat oman kätensä kautta luvattuaan kuolla yhdessä.

Euripideen versiossa ainoastaan Kreusa nuorimmaisena puolestaan säästetään, koska hän oli tapahtuma-aikaan vasta sylilapsi. Ainoastaan tässä lähteessä hänen kerrotaan saaneen Ionin Apollonin kanssa, ja toisaalta Doroksen Ksuthoksen kanssa, kun muut lähteet sijoittavat Ionin Ksuthoksen pojaksi ja Doroksen tämän veljeksi.

Kreusa, najadi
--------------

**Kreusa** oli Gaian tytär, najadi, jonka lemmenseikkailusta jokijumala Peneioksen kanssa syntyi Hypseus ja Stilbe.

Kreusa, Aineiaan puoliso
------------------------

**Kreusa** oli Priamoksen tytär ja Aineiaan vaimo. Vergiliuksen *Aeneis*-eepoksessa kerrotaan hänen kuolleen paetessaan Troijasta kreikkalaisten hävittäessä kaupunkia.

Lähteet
-------

1. ↑  Apollodoros: *Bibliotheke* ('Kirjasto') 1.9.28 (engl. käännös).
2. ↑  Apollodoros: *Bibliotheke* ('Kirjasto') 1.7.4 (engl. käännös).
3. ↑  Apollodoros: *Bibliotheke* ('Kirjasto') 3.15.4 (engl. käännös).
4. ↑  Euripides: *Ion* (engl. käännös).
5. ↑  Pindaros: *Pythia* 9 (engl. käännös).
6. ↑  Diodoros Sisilialainen: *Historian kirjasto* 4.69.1 (engl. käännös).
7. ↑  Vergilius: *Aeneis* ii (engl. käännös).
**Amerikankuubalaiset** ovat yhdysvaltalaisia joilla on kuubalaiset sukujuuret. Vuonna 2000 1 241 685 yhdysvaltalaista ilmoitti omaavansa kuubalaisia sukujuuria. Kuubalaisia tuli Yhdysvaltoihin erityisen paljon Fidel Castron noustua Kuubassa valtaan 1950-luvun lopussa. Castro salli pakolaisten matkustamisen Yhdysvaltoihin 28. syyskuuta 1965. Ensimmäinen ryhmä matkusti Castron luvalla 10. lokakuuta 1965. Erityisen runsaasti kuubalaisperäistä väestöä asuu Etelä-Floridassa Miamin ympäristössä. Vaikka amerikankuubalaiset ovatkin melko pieni etninen ryhmä Yhdysvalloissa (vain n. 0,4 %) väestöstä, on niillä huomattavasti kokoaan suurempi valta Yhdysvaltain politiikassa. Tämä johtuu siitä että he ovat suuri äänestäjäkunta yhdessä Yhdysvaltain tärkeimmistä osavaltiosta, Floridassa. Amerikankuubalaisia onkin pidetty yhtenä pääsyynä siihen että Yhdysvallat ei helpottanut Kuuban vastaisia pakotteitaan ennen vuotta 2015.  Suurin osa amerikankuubalaisista on uskonnoltaan katolilaisia.

Kuuluisia amerikankuubalaisia
-----------------------------

* Desi Arnaz
* Eddie Cibrian
* Cameron Diaz
* Gloria Estefan
* Andy García
* Dave Lombardo
* Enrique Murciano
* Danny Pino
* Cesar Romero

Viitteet
--------

1. ↑  The Atlantic: Changing Their Minds On Cuba
2. ↑  YLE: Kuuban kauppasaartoa kannattaa yhä harvempi amerikankuubalainen
3. ↑  Käki, Matti & Kojo, Pauli & Räty, Ritva: *Mitä Missä Milloin 1967*, s. 10-11. Otava, 1966.

Aiheesta muualla
----------------

* www.canf.org
**Koreanmastiffi** (*미견도사*) on korealainen koirarotu.

Ulkonäkö
--------

Koreanmastiffi on mastiffityyppinen molossikoira. Se on samalla myös raskain korealainen koirarotu. Se on kookas ja yleisvaikutelmaltaan se muistuttaa muita mastiffeja. Karvapeite on lyhyt ja vaihtelee oranssista punaiseen ja ruskeaan. Keskimääräinen säkäkorkeus on 74 cm.

Alkuperä
--------

Koreanmastiffi polveutui 19. vuosisadalla eurooppalaisista ja aasialaisista roduista, joihin lukeutuivat tosa, mastiffi ja bordeauxindoggi. Lisäksi napolinmastiffin ja nykyisin mahdollisesti myös vihikoiran vaikutus on ollut suuri varsinkin rodun raskaaseen, ryppyiseen ulkonäköön.

Katso myös
----------

* Koreanjindonkoira
* Tosa

Lähteet
-------

1. ↑  Korean Dosa Mastiff. Dog Breed Info. Haettu 24.2.2019.
2. ↑  Milouchouchou (Arkistoitu – Internet Archive)
3. ↑  Wynn, M.B. *The History of the Mastiff.* William Loxley, 1885

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Korean Mastiff
**Daniel G. Amen**, M.D. on lasten ja aikuisten psykiatri, kirjailija ja Amen Clinicin johtava lääkäri.

Ura ja työ
----------

Amen on virallistettu lääkäri neljässä osavaltiossa: Kaliforniassa, Washingtonissa, Virginiassa ja New Yorkissa. Hän on APA:n "Distinguished Fellow" ja hänet on palkittu vuonna 1987 Marie H. Eldredgen palkinnolla parhaasta tutkimustyöstä. Hän on The Amen Clinics, Inc. -yrityksen toimitusjohtaja ja johtava lääkäri Newport Beachillä Kaliforniassa, Fairfieldissa Kaliforniassa, Tacomassa Washingtonissa ja Restonissa Virginiassa.

Amen on psykiatrian ja ihmisen toiminnan kliininen apulaisprofessori Kalifornian yliopistossa. Hän suoritti alemman korkeakoulututkintonsa Southern California Collegessa (nykyisin Vanguard University of Southern California) ja lääketieteen tutkintonsa Oral Roberts Universityn lääketieteellisessä.

Amen on kirjoittanut 39 tieteellistä artikkelia, 27 kirjaa (*The Amen Solution*, *Change Your Brain, Change Your Life*, *Magnificent Mind At Any Age*). Yhdessä The United Paramount Networkin ja Leeza Gibbonsin kanssa hän tuotti ohjelman nimeltä *The Truth About Drinking*, jonka tarkoituksena oli opettaa teini-ikäisiä alkoholista. Ohjelma sai Emmyn parhaana opettavaisena ohjelmana. Vuonna 1999 Random House julkaisi Amenin kirjan *Change Your Brain, Change Your Life*, joka ylsi New York Timesin bestseller-listalle ja joka on käännetty 24 eri kielelle. Hän on kirjoittanut myös kirjat *Healing ADD*, *Healing The Hardware of the Soul*, *Making A Good Brain Great* ja oli yksi *Healing Anxiety and Depression and Preventing Alzheimer's* -teoksen kirjoittajista.

Kritiikki
---------

Tiedemiehet ja lääketieteellistä koulutusta saaneet ovat kritisoineet hänen menetelmiensä kelpoisuutta.

Stanfordin yliopiston muistiklinikkaa johtava neurologi Michael Greicius sanoi: "SPECT kuvat eivät ole kyllin sensitiivisiä tai spesifistisiä, jotta ne olisivat käyttökelpoisia Alzheimerin taudin diagnoosiin ... PBS:n lähettämä Amenin ohjelma antaa tieteellisen kelpoisuuden leiman työlle, jolla ei ole tieteellistä kelpoisuutta."

Amenin luokittelu
-----------------

Amen jakaa ADHD:n seuraaviin kuuteen alatyyppiin:

* Tyyppi I - klassinen ADD (ADHD)
* Tyyppi II - tarkkaamaton ADD
* Tyyppi III - ylikeskittynyt ADD
* Tyyppi IV - ohimolohkon ADD
* Tyyppi V - limbinen ADD
* Tyyppi VI - "tulirengas"-ADD

Lähteet
-------

1. ↑  Burton, Robert: *"Brain Scam: Why is PBS airing Dr. Daniel Amen's self-produced infomercial for the prevention of Alzheimer's Disease?"* (12.5.2008)

Aiheesta muualla
----------------

* Amen Clinics (englanniksi)
* SPECT kuvaukset (englanniksi)

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Norja
* Espanja
* Ranska
* BnF data
* Katalonia
* Saksa
* Israel
* Yhdysvallat
* Latvia
* Japani
* Tšekki
* Korea
* Kroatia
* Alankomaat
* Puola
* Portugali

 |
|  |
| Tieteilijät | 
* CiNii

 |
|  |
| Taiteenala | 
* MusicBrainz

 |
|  |
| Muut | 
* IdRef

 |

 |
**Janne Hautala** (25. joulukuuta 1881 Jyväskylä – 7. toukokuuta 1917 Vaasa) oli suomalainen toimittaja, joka työskenteli muun muassa *Vapaan Sanan* päätoimittajana 1906–1907 ja 1913–1916. Hän käytti myös nimimerkkiä "Joukahainen".

Jyväskylässä syntynyt Hautala varttui puolitoistavuotiaasta lähtien Toholammessa, josta hän vuosisadan vaihteessa muutti perheensä mukana Ouluun. Hautala valmistui rakennusmestariksi Oulun teollisuuskoulusta ja sai työpaikan Vaasasta. Hautala oli jo Oulussa liittynyt työväenliikkeeseen ja 1906 hänestä tuli Vaasaan perustetun *Vapaan Sanan* ensimmäinen päätoimittaja. Vuonna 1907 Hautala siirtyi Lahdessa ilmestyneen *Itä-Hämeen Raivaajan* toimittajaksi ja sieltä jo parin kuukauden kuluttua Ouluun *Kansan Tahdon* toimitussihteeriksi. Vuonna 1913 Hautala palasi *Vapaan Sanan* päätoimittajaksi. Hautala sairasti yli kymmenen vuoden ajan munuaistautia, johon hän kuoli 35-vuotiaana toukokuussa 1917.

Janne Hautalan veli oli kansanedustaja Kalle Hautala.

Teokset
-------

* *Puoluejärjestöjä kehittämään : neuvoja alue- ja kunnallisjärjestöille*. Oulu: Oulun läänin eteläisen vaalipiirin sos.-dem. piiritoimikunta, 1908.
* *Mitä uitto- ja metsätyöläisten on tehtävä?*. Oulu: Oulun agitatsionipiiritoimikunta, 1912.
* *Vuosikertomus Vaasan työväenyhdistyksen 30:ltä toimintavuodelta sekä lyhyt yleiskatsaus toimintaan vuonna 1909–1913*. Vaasa: Vaasan työväenyhdistys, 1914.

Lähteet
-------

1. ↑  Janne Hautala SKS:n kirjailijamatrikkelissa (toimimaton linkki) Viitattu 31.5.2011.
2. ↑  Janne Hautala kuollut.  *Vapaa Sana*, 9.5.1917, nro 52, s. 2. Kansalliskirjasto. Viitattu 9.12.2023.
3. ↑  Sos.-dem. sanomalehtimies kuollut.  *Työ*, 9.5.1917, nro 105, s. 5. Kansalliskirjasto. Viitattu 9.12.2023.
4. ↑  Janne Hautala-vainajan hautaus.  *Vapaa Sana*, 14.5.1917, nro 54, s. 2. Kansalliskirjasto. Viitattu 9.12.2023.